PATVIRTINTA

Šilalės rajono savivaldybės administracijos direktoriaus

2017 m. birželio 6 d.

įsakymu Nr. DĮV-748

**ŠILALĖS RAJONO ŠIRDIES IR KRAUJAGYSLIŲ LIGŲ IR CUKRINIO DIABETO RIZIKOS GRUPIŲ ASMENŲ SVEIKATOS STIPRINIMO TVARKOS APRAŠAS**

**I SKYRIUS**

**BENDROSIOS NUOSTATOS**

1. Šilalės rajono širdies ir kraujagyslių ligų ir cukrinio diabeto rizikos grupių asmenų sveikatos stiprinimo tvarkos aprašas (toliau – Aprašas) reglamentuoja asmenų, priklausančių širdies ir kraujagyslių ligų ir cukrinio diabeto rizikos grupėms (toliau – rizikos grupių asmenys), sveikatos stiprinimo tvarką.

2. Aprašo vykdytojai – Šilalės rajono savivaldybės visuomenės sveikatos biuras (toliau – Visuomenės sveikatos biuras) bei pirminės asmens sveikatos priežiūros įstaigos (toliau – PASPĮ).

3. Sveikatos stiprinimo programos (toliau – Programa) tikslinė grupė – 40–55 m. amžiaus vyrai ir 50–65 m. amžiaus moterys, priklausantys rizikos grupei, dalyvaujantys Asmenų, priskirtinų širdies ir kraujagyslių ligų didelės rizikos grupei, atrankos ir prevencijos priemonių finansavimo programoje, patvirtintoje Lietuvos Respublikos sveikatos apsaugos ministro 2005 m. lapkričio 25 d. įsakymu Nr. V-913 „Dėl Asmenų, priskirtinų širdies ir kraujagyslių ligų didelės rizikos grupei, atrankos ir prevencijos priemonių finansavimo programos patvirtinimo“ (toliau – Atrankos ir prevencijos priemonių finansavimo programa).

4. Programoje gali dalyvauti ir kito amžiaus suaugę asmenys, pagal sveikatos būklę priskirti rizikos grupės asmenims, kurių profilaktiniai sveikatos tikrinimai kompensuojami iš Privalomojo sveikatos draudimo fondo biudžeto lėšų, vadovaujantis Profilaktinių sveikatos tikrinimų rūšimis ir apmokėjimo tvarkos, patvirtintos Lietuvos Respublikos sveikatos apsaugos ministro 2000 m. gegužės 31 d. įsakymu Nr. 301 „Dėl profilaktinių sveikatos tikrinimų sveikatos priežiūros įstaigose“, 1.6 papunkčiu ir 2 punktu.

5. Aprašo įgyvendinimą koordinuoja Šilalės rajono savivaldybės gydytojas (toliau – Savivaldybės gydytojas).

**II SKYRIUS**

**APRAŠO TIKSLAS IR UŽDAVINIAI**

6. Aprašo tikslas – įgyvendinti Lietuvos Respublikos sveikatos apsaugos ministro 2014 m. rugsėjo 22 d. įsakymu Nr. V-979 (Lietuvos Respublikos sveikatos apsaugos ministro 2016 m. gegužės 13 d. įsakymo Nr. V-615 redakcija) „Dėl Širdies ir kraujagyslių ligų ir cukrinio diabeto rizikos grupių asmenų sveikatos stiprinimo tvarkos aprašo patvirtinimo“ patvirtintas širdies ir kraujagyslių ligų ir cukrinio diabeto rizikos grupių asmenų sveikatos stiprinimo priemones, integruojant Šilalės rajono pirminės asmens sveikatos priežiūros įstaigų bei Šilalės rajono savivaldybės visuomenės sveikatos biuro vykdomą sveikatinimo veiklą, efektyviau stiprinti rizikos grupės asmenų sveikatą.

7. Aprašo uždaviniai:

7.1. supažindinti rizikos grupės asmenis su širdies ir kraujagyslių ligų ir cukrinio diabeto rizikos veiksniais, sveikos gyvensenos principais;

7.2. išmokyti keisti gyvenseną, valdyti stresą, pasirinkti sveikatai palankią mitybą bei fizinį aktyvumą.

**III SKYRIUS**

**APRAŠO ĮGYVENDINIMO PRIEMONĖS**

8.Visuomenės švietimas:

8.1. visuomenės informavimas ir konsultavimas apie esamas ir galimas širdies ir kraujagyslių ligų ir cukrinio diabeto rizikos grupės asmenų sveikatos stiprinimo priemones bei galimybę dalyvauti Programoje;

8.2. informacijos, lankstinukų, atmintinių sklaida visuomenei, bendradarbiaujant su seniūnijomis, bendruomenėmis, bendruomenių slaugytojomis.

9. Programos vykdymas:

9.1. paskaitų ir praktinių užsiėmimų, mokymų organizavimas rizikos grupės asmenims;

9.2. Apraše įvardintų vykdytojų pasitarimų organizavimas, siekiant užtikrinti Apraše numatytų priemonių veiksmingumą bei tobulinimą.

**IV SKYRIUS**

**PROGRAMOS VYKDYMO SCHEMA**

10. Šeimos gydytojo funkcijos:

10.1. informuoja rizikos grupės asmenį apie jo sveikatos būklę, didelę širdies ir kraujagyslių ligų ir (arba) cukrinio diabeto tikimybę ir motyvuotai pasiūlo savanoriškai dalyvauti Programoje;

10.2. apie rizikos grupės asmens sutikimą arba atsisakymą dalyvauti Programoje šeimos gydytojas įrašo ambulatorinėje rizikos grupės asmens sveikatos istorijoje (forma 025/a), kurį asmuo patvirtina savo parašu;

10.3. jeigu asmuo sutinka dalyvauti programoje – užpildo ir įteikia jam sveikatos būklės rodiklių lapą (Aprašo 2 priedas);

10.4. įtraukia rizikos grupės asmenį į asmenų, sutinkančių dalyvauti programoje, sąrašą. Sąraše nurodomas rizikos grupės asmens vardas, pavardė ir kontaktiniai duomenys, kurie būtini pranešant numatomų užsiėmimų datas (5 priedas);

10.5. sąrašą PASPĮ, kurioje dirba šeimos gydytojas, ne rečiau kaip kartą per mėnesį raštu pateikia Visuomenės sveikatos biurui, taip pat nurodydama skaičių rizikos grupių asmenų, kuriems buvo pasiūlyta dalyvauti Programoje;

10.6 kai asmuo baigė Programą (dalyvavo visuose Aprašo 1 priede nurodytuose praktiniuose ir teoriniuose užsiėmimuose, ir po 12 mėn. nuo pirmo užsiėmimo pradžios PASPĮ jam buvo atlikti Aprašo 2 priede nurodyti tyrimai), ši informacija įrašoma Programą pabaigusio rizikos grupės asmens ambulatorinėje asmens sveikatos istorijoje (forma 025/a).

11. Visuomenės sveikatos biuro funkcijos:

11.1. vadovaudamasis gautu PASPĮ sąrašu, informuoja rizikos grupės asmenis apie programos užsiėmimų datas;

11.2. sudaro 10–20 asmenų grupes ir organizuoja programos įgyvendinimą;

11.3. Programos užsiėmimus pagal Aprašo 1 priedą, vadovaudamiesi Lietuvos Respublikos sveikatos apsaugos ministerijos interneto svetainėje paskelbtomis metodikomis, vykdo Šilalės rajono savivaldybės visuomenės sveikatos biuro visuomenės sveikatos priežiūros specialistai ir kiti Aprašo 1 priede nurodyti nustatytos kvalifikacijos specialistai, sudarę sutartis su Visuomenės sveikatos biuru. Užsiėmimai vykdomi interaktyvių paskaitų, diskusijų, demonstracijų, atvejų analizės ir praktinių užsiėmimų būdu. Esant galimybei, rekomenduojama sudaryti rizikos grupių asmenims individualius fizinio aktyvumo ir mitybos planus bei įtraukti šiuos asmenis į praktinius užsiėmimus.

11.4. pagal galimybes organizuoja papildomas konsultacijas ir praktinius užsiėmimus, tarpusavio pagalbos grupes rizikos grupių asmenims. Programos vykdymo pabaigoje rizikos grupės asmenims teikia užpildyti klausimyną (3 priedas) ir su jais aptaria rezultatus ir Programos tobulinimo galimybes;

11.5. ne rečiau kaip kartą per metus raštu informuoja PASPĮ, siuntusias rizikos grupių asmenis dalyvauti Programoje, apie programą baigusius asmenis.

11.6. pasibaigus einamiesiems metams, iki einamųjų metų sausio 15 d. Sveikatos mokymo ir ligų prevencijos centrui pateikia metinę programos vykdymo ataskaitą teisės aktų nustatyta tvarka (4 priedas).

**V SKYRIUS**

**LAUKIAMI REZULTATAI**

12. Šilalės rajono bendruomenė gaus daugiau informacijos apie esamas širdies ir kraujagyslių ligų ir cukrinio diabeto rizikos grupių asmenų sveikatos stiprinimo priemones.

13. Pagerės rizikos grupės asmenų sveikatos būklė, sveikatos raštingumas bei gyvenimo kokybė.

14. Kasmet vis daugiau rizikos grupės asmenų dalyvaus programoje.

**VI SKYRIUS**

**BAIGIAMOSIOS NUOSTATOS**

15. Asmens, kuris nebaigė Programos per dvejus metus nuo pirmo užsiėmimo pradžios, dalyvavimą Programoje Visuomenės sveikatos biuras nutraukia. Duomenys apie Programos dalyvius ir kita su dalyvavimu Programoje susijusi informacija Visuomenės sveikatos biure saugoma atskiroje byloje 3 metus nuo Programos vykdymo metų pabaigos ir naikinama teisės aktų nustatyta tvarka.

16. Apraše numatyti laboratoriniai tyrimai, atliekami pradedant sveikatos stiprinimo programą ir praėjus 12 mėnesių, finansuojami Privalomojo sveikatos draudimo fondo lėšomis.

17. Aprašo įgyvendinimas finansuojamas iš valstybės biudžeto specialiosios tikslinės dotacijos, skirtos Lietuvos Respublikos sveikatos apsaugos ministerijos kuruojamoms valstybinėms (valstybės perduotoms savivaldybėms) visuomenės sveikatos priežiūros funkcijoms vykdyti ir kitų finansavimo šaltinių (Europos Sąjungos finansinė parama projektams įgyvendinti ir kitos teisėtai gautos lėšos).

18. Pagal Apraše numatytą veiklą, Visuomenės sveikatos biuras ir Šilalės rajono PASPĮ atsiskaito Šilalės rajono savivaldybės tarybai, pateikdami metų veiklos ataskaitą.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_